sagorsarker/bangla-wikipedia huggingface dataset:
সেম্বিয়ান মহাদেবী

সেম্বিয়ান মহাদেবী মহারাজ গন্ধরাদিত্য চোলের স্ত্রী হিসাবে ৯৪৯ খ্রী - ৯৫৭ খ্রী পর্যন্ত চোল সাম্রাজ্যের রাণী অথবা সম্রাজ্ঞী পদে অভিষিক্ত ছিলেন। তিনি চোল সম্রাট উত্তম চোলের মাতা ছিলেন। চোল সাম্রাজ্যের অন্যতম শক্তিশালী সম্রাজ্ঞী হিসাবে তিনি শাসণ করেছিলেন ও ষাট বছর ধরে তৎকালীন চোল সাম্রাজ্যের বিভিন্ন স্থানে অসংখ্য মন্দির নির্মাণ করেছিলেন এবং দক্ষিণ ভারতের অসংখ্য মন্দিরে দান-ধ্যান দিয়েছিলেন। ৯৪১ খ্রীস্টাব্দের একটি শিলালিপি থেকে শিব দেবতার মন্দির ও স্থানীয় দেবালয়ে সেম্বিয়ান মহাদেবীর বিশেষ দানের কথা বিশদভাবে জানা যায়। 
তার স্বামী গন্ধরাদিত্য চোলের মৃত্যুর পর অবিলম্বে তিনি তার "সম্রাজ্ঞী" -এর খেতাব হারান এবং পরে তিনি "তাঞ্জাভুরের বিধবা" (রাণী ডোয়াগার) নামে পরিচিত হন। তিনি তখন শুধুমাত্র সাদা বস্ত্র পরিধান করতেন। সাদা যা শোকের রঙ হিসাবে সর্বত্র পরিচিত। তিনি সারা জীবন শোকপালনের মধ্যে ব্যতীত করেছিলেন। 
অনেকে বিশ্বাস করতেন তিনি দেবী পার্বতীর মানবী অবতার। 
ইতিহাসে গন্ধরাদিত্য চোলের ( "শ্রী-গন্দারদিত্ত দেবতা তম-পিরাত্তিয়ার" ) স্ত্রী এবং রাজা উত্তম চোলের মাতা হিসাবে তার উল্লেখ করা হয়। বিভিন্ন শিলালিপি থেকে আমরা জানি যে তিনি একজন মাজভরায়ার সর্দারের কন্যা ছিলেন। বিশ্বস্ত তথ্য থেকে জানা যায় তিনি সর্বদা নিজেকে "শ্রী সেম্বিয়ান মাদেইয়ারের" কন্যা হিসাবে উল্লেখ করতেন। 
তিনি অত্যন্ত ধার্মিক ছিলেন এবং অসংখ্য মন্দির নির্মাণ করেছিলেন যার মধ্যে কয়েকটি উল্লেখযোগ্য মন্দির কুটরালাম, বিরুধাচালাম, আদুথুরাই, ভাক্কারাই, আনাঙ্গুর ইত্যাদি স্থানে অবস্থিত তিনি চোল সাম্রাজ্যের বিখ্যাত স্থাপত্য ও ভাস্কর্য রচনার এক প্রধান পৃষ্ঠপোষ্ক ছিলেন। তার নির্মিত প্রাচীনতম মন্দিরগুলির মধ্যে বিশেষ উল্লেখযোগ্য হল বিখ্যাত তিরু-আরা-নেরি-আলভার মন্দির। তিনি ৯৬৭-৯৬৮ খ্রিস্টাব্দে নল্লুর কান্দাস্বামী মন্দিরে ব্রোঞ্জ এবং গহনা উপহার দিয়েছিলেন। তার দান করা দেবীর ব্রোঞ্জ মূর্তি আজও নল্লুর মন্দিরে পূজিত হয়। সেই মূর্তি ব্রোঞ্জ নির্মিত এবং এই মুর্তির অনন্য শৈলী চোল সাম্রাজ্যের শিল্পের পরিচায়ক। 
পরকেশরীবর্মণ উত্তম চোলের একটি শিলালিপি থেকে আমরা জানতে পারি যে প্রত্যেক বছরে কোনেরিরাজপুরমের উমামহেশ্বরস্বামীর মন্দিরে জ্যৈষ্ঠ মাসে, রাণীর জন্মদিনে একটি নিয়মিত বিশেষ অনুষ্ঠানের আয়োজন করা হত যা "শ্রীবালি অনুষ্ঠান" নামে পরিচিত ছিল।
সেম্বিয়ান মহাদেবী ছিলেন মন্দির নির্মাতা এবং শিল্পকলার একজন অত্যন্ত সম্মানিত পৃষ্ঠপোষক। শহরের একটি শিব (শিব) মন্দির তার নামে নামাংকিত করা হয়েছিল যেখানে তিনি তার জন্মদিন পালন করতেন। তার সম্মানে তার একটি ধাতব প্রতিকৃতি মন্দিরে উপস্থাপন করা হয়েছিল। সম্ভবত তার পুত্র এই মুর্তির নির্মান করেছিলেন। এই উচ্চ শৈলীযুক্ত ব্রোঞ্জ ভাস্কর্যটি প্রাচীন ভারতীয় শিল্পে রাজকীয় এবং ঐশ্বরিক প্রতিকৃতির একটি বিশিষ্ট উদাহরণ। মূর্তিটি দেবী পার্বতীর কথা স্মরণ করিয়ে দেয়।
আসমা ওয়া সিফাত

আল-আসমা ওয়াস-সিফাত (আরবি: الأسماء والصفات ; রোমানাইজড: আল্লাহর নাম এবং গুণাবলী),বিশিষ্ট মুহাদ্দিস ইমাম বায়হাকি রচিত ইসলামি ধর্মতত্ত্ব-এর একটি প্রধান ধ্রুপদী গ্রন্থ। বলা হয়ে থাকে যে, এই ধরনের রচনা এর আগে কখনোই দেখা যায়নি এবং এ কারণে ইমাম বায়হাকিকে এই ক্ষেত্রে অগ্রগামী হিসেবে বিবেচনা করা হয়।
আল-বায়হাকি ছিলেন সুন্নি ইসলামের আশ'আরি মতাদর্শের দলভুক্ত দৃঢ মনোভাবাপন্ন একজন রক্ষক। তিনি পাঠ্য প্রমাণ এবং ধার্মিক পূর্বসূরিদের বাণী ব্যবহার করে প্রাচীনতম মুসলমানদের মতের সাথে তার বিশ্বাস প্রমাণ করতেন। তিনি বিভিন্ন সম্প্রদায়কে খণ্ডন করার সুযোগও নেন, যারা দুটি চরম পদ্ধতি অবলম্বনে নিজেদের লিপ্ত রাখে যেমন: যারা চরম আক্ষরিকতায় লিপ্ত তারা স্রষ্টাকে তার সৃষ্টির সাথে তুলনা করে এবং যারা অর্থ বিকৃত করে এবং ভবিষ্যদ্বাণীমূলক হাদিসকে প্রত্যাখ্যান করে চরম রূপকতায় লিপ্ত হয়। আল-বায়হাকির বিতর্কিত এই বইটি মহান আল্লাহর সমস্ত নাম এবং তার গুণাবলী সম্পর্কে তার সত্যতা প্রমাণ করার জন্য প্রণীত। তিনি শুধুমাত্র সনদ দিয়েই যথেষ্ট মনে করেননি বরং তিনি যে কঠিন বর্ণনাগুলি এতে নিয়ে এসেছেন তা স্পষ্ট করার জন্য যুক্তিও ব্যবহার করেন এবং কিছু কিছুর সাথে তিনি নীরব থাকেন (তাফবিদ)।
আ কোরিয়ান ওডিসি

আ কোরিয়ান ওডিসি (, ; হলো একটি দক্ষিণ কোরীয় হাস্যরসাত্মক অলীক লোমহর্ষক টেলিভিশন ধারাবাহিক। এই ধারাবাহিকটি পরিচালনা করেছেন পার্ক হোং-কিউন, কিম জুন-হিউন ও কিম বিউং-সু। লি সুং-গি, চা সুং-ওয়ান, ও ইয়ান-সো, লি হোং-গি এবং ছাং গুয়াংয়ের মতো অভিনয়শিল্পীগণ এই ধারাবাহিকে অভিনয় করেছেন।
মূলত কোরীয় ভাষায় নির্মিত এই ধারাবাহিকটি ২০১৭ সালের ২৩শে ডিসেম্বর তারিখে টিভিএনে মুক্তি পেয়েছে। এপর্যন্ত এই ধারাবাহিকের সর্বমোট ২০টি পর্ব মুক্তি পেয়েছে।
এই ধারাবাহিকটি জিন সান-মি নামে এক তরুণীর গল্প অনুসরণ করে, যিনি আত্মা দেখতে পারেন। তিনি সন ওহ-গং নামে একজন দেবতা এবং উ হুই-চুল নামে এক শয়তান দ্বারা সুরক্ষিত। শয়তানটি ঈশ্বরের নামে সান-মির স্মৃতি চুরি করে, তাকে নিজেকে রক্ষা করার জন্য একা রেখে দেয়। কয়েক বছর পরে, সান-মি আবার দুজনের সাথে দেখা করে এবং সন ওহ-গং তাকে মন্দ আত্মা থেকে রক্ষা করে। তিনি শয়তান রাজার সাথে একটি চুক্তি করেন, যিনি তার মন্দ আত্মাদের শিকার করার বিনিময়ে তাকে সাহায্য করেন এবং তিনি তাকে দেবতা হওয়ার অনুমতি প্রদান করেন।
গল্পটি এগিয়ে যাওয়ার সাথে সাথে সান-মি এবং সন ওহ-গং বেশ কিছু চ্যালেঞ্জের মুখোমুখি হন; যার মধ্যে একটি দুষ্ট জাপানি আত্মার রহস্য খুঁজে বের করা, সমস্যা সৃষ্টিকারী সমুদ্রের রাজপুত্রের সাথে আচরণ করা এবং শিশুদের আত্মা চুরি করে একটি অশুভ আত্মা আবিষ্কার করা অন্যতম। উপরন্তু, সান-মি প্রেম এবং মৃত্যুর ঘণ্টা সম্পর্কে জেনেছে, অন্যদিকে ওহ-গং আসানিও সম্পর্কিত দ্বিধাকে আরও বাড়িয়ে তুলতে চেষ্টা করে। শেষ পর্যন্ত, সান-মির সাধারণ ব্যক্তি হওয়ার ইচ্ছা ওহ-গং, শয়তান কিং উ, রিচি এবং এমনকি পাল-কিয়ের উপর সুদূরপ্রসারী পরিণতি বয়ে আনে।
২০১৭ সালের ২৩শে ডিসেম্বর তারিখে প্রথম পর্বের মাধ্যমে টিভিএনে এই ধারাবাহিকটি মুক্তি পেয়েছে।
অন্ধ্র নাট্যম

অন্ধ্র নাট্যম হল নাটুভা মেলা ঐতিহ্যের একটি নৃত্য। নাট্য মেলা ও নাটুভা মেলা ভারতের দুটি প্রাচীন নৃত্য ঐতিহ্য। নাট্য মেলা পুরুষদের দ্বারা সম্পাদিত হয় এবং নাটুভা মেলা মহিলারা পরিবেশন করে।
অন্ধ্র নাট্যম, তেলুগু অঞ্চলের ( তেলেঙ্গানা, রায়ালসীমা এবং অন্ধ্র ) প্রাচীন শাস্ত্রীয় নৃত্যের শৈলী যা গত ২০০০ বছর ধরে প্রচলিত। এটি তেলুগু অঞ্চলের সংস্কৃতিবান এবং নিবেদিতপ্রাণ মহিলা শিল্পীদের দ্বারা বৌদ্ধ বিহার, মন্দির এবং রাজদরবারে পরিবেশিত হত। অন্ধ্র নাট্যম পূর্বে বিভিন্ন নামে পরিচিত ছিল যেমন, আরাধনা, কাচেরি, দরবার, কেলিকা, চিন্না মেলাম, মেজুভানি এবং দাসি আতা ইত্যাদি।
ভরতনাট্যম ও অন্যন্য প্রচলিত নৃত্যের বিপরীতে, অন্ধ্র নাট্যমের জৌলুস এক সময়ে স্থবির হয়ে পড়েছিল। পরে ১৯৭০ সালে এর পুনরুজ্জীবন হয় এবং গত ৫০ বছর ধরে জাতীয় ও আন্তর্জাতিক মঞ্চে বিশেষ করে তেলুগু-ভাষী অঞ্চলে এর প্রচার করা হয়েছে।
অন্ধ্র নাট্যমে রয়েছে সুন্দর, সূক্ষ্ম দেহের নড়াচড়া সহ সুন্দর অঙ্গভঙ্গি এবং কৈসিকি বৃত্তির প্রভাব। মহিলা শিল্পীদের দ্বারা এই নৃত্য পরিবেশিত হয়।
অন্ধ্র নাট্যম হল আগম, আস্থানা এবং প্রবন্ধ ঐতিহ্যের সংমিশ্রণ। এই নৃত্য এক পাত্র কেলিকা, অর্থাৎ একজন মহিলা শিল্পীর একক পরিবেশনা। আধুনিকতার সাথে সুনিপুণ নৃত্যকলার শৈলীর মিশ্রন ঘটিয়ে এই নৃত্যশৈলী গঠিত হয়েছে। এটি প্রাচীনতম নারী-ভিত্তিক নৃত্য ঐতিহ্যের একটি হিসাবে চিত্রিত করা হয়।
আগম নর্তনমকে মন্দির নৃত্যও বলা হয়। অন্ধ্র নাট্যমের এই রূপটি মন্দিরের দেবতাদের জন্য উৎসর্গীকৃত এবং প্রধানত মন্দিরে পরিবেশিত হয়। বিশেষ করে, ঈশ্বরের উপাসনার ঐতিহ্যবাহী কুম্ভ হরথির অনুষ্ঠানের অংশ হিসেবে এটি প্রদর্শন করা হয়।
অন্ধ্র নাট্যমের এই বিশেষ রূপটি রাজদরবারে রাজ নর্তকীদের দ্বারা সঞ্চালিত ও প্রদর্শিত হয়।
অন্ধ্র নাট্যমের এই শৈলী জনসমক্ষে প্রদর্শিত হয়। এই নৃত্যের মাধ্যমে কোন কাহিনীকে অভিনয় ও অংগ সঞ্চালনার মাধ্যমে বর্ননা করা হয়।
মাসবুক

মাসবুক (আরবি: مَسْبُوق) এসেছে سبق শব্দ থেকে যার অর্থ 'কেউ বা কিছুর চেয়ে এগিয়ে আসা'। ইসলামের পরিভাষায়, মাসবুক হলো সালাতে অংশগ্রহণকারী এমন একজন মুসল্লি ব্যক্তি যার ইমাম তার আগে কয়েক রাকাত বা পুরো নামায পড়েছেন অথবা তিনি এমন একজন ব্যক্তি যিনি এক বা একাধিক রাকাতের পরে ইমামের সাথে সালাত আদায় করতে যোগ দিয়েছেন। অর্থাৎ জামাতে ইমামের পিছনে সালাত আদায়ের ক্ষেত্রে যে মুসুল্লি বা মুক্তাদি ব্যক্তি ইমাম যখন সালাত শুরু করেন ঠিক তখন সে উপস্থিত হতে পারেনি বরং কিছু সময় পরে এসে উপস্থিত হয়েছে। এসে দেখে সালাতের এক বা একাধিক রাকাত ছুটে গিয়েছে এবং সালাত চলমান... এমন মুক্তাদি ব্যক্তিকে ‘মাসবুক’ বলা হয়। মাসবুক ব্যক্তি ইমামকে যে অবস্থায় পাবে, ওই অবস্থায়ই ইমামের পিছনে চলমান ওয়াক্তের সালাত আদায়ের জন্য শরিক হয়ে যাবে এবং যথারীতি সালাত আদায় করে নিবে।
ইসলামের নবি মুহাম্মাদ একবার ফজরের সালাতের দুই রাকাতের মধ্যে জামাতে এক রাকাত পেলেন। অন্য রাকাত তিনি নিজে পড়ে নিয়েছিলেন। নিচে বর্ণনাটি তুলে ধরা হলো-
মুগিরাহ ইবনু শু’বাহ্ হতে বর্ণিত, তিনি রাসুলুল্লাহ সাল্লাল্লাহু আলাইহি ওয়াসাল্লাম-এর সাথে তাবুক যুদ্ধে অংশগ্রহণ করেন। মুগিরাহ বলেন, একদিন ফজরের সালাতের আগে রাসুলুল্লাহ সাল্লাল্লাহু আলাইহি ওয়াসাল্লাম হাজতের উদ্দেশ্যে বের হলেন। আর আমি তার পেছনে একটি পানির পাত্র বহন করে গেলাম। তিনি (সাল্লাল্লাহু আলাইহি ওয়াসাল্লাম) বেরিয়ে আসার পর আমি তার দুই হাতের কব্জির উপর পানি ঢালতে লাগলাম। তিনি (সাল্লাল্লাহু আলাইহি ওয়াসাল্লাম) তার দুই হাত ও চেহারা ধুলেন। তখন তার গায়ে একটি পশমের জুববাহ্ ছিল। তিনি তার (জুববার আস্তিন গুটিয়ে) হাত দুটি খুলতে চাইলেন। কিন্তু জুববার আস্তিন খুব চিকন ছিল। তাই জুববার ভেতর দিক দিয়েই তার হাত দুটি বের করে নিজের দুই কাধের উপর রেখে দিলেন এবং হাত দুটি (কনুই পর্যন্ত) ধুলেন। অতঃপর মাথার সামনের দিক (কপাল) ও পাগড়ীর উপর মাসাহ করলেন। তারপর আমি তার মোজাগুলো খুলতে চাইলাম। তিনি বললেন, এগুলো এভাবে থাকতে দাও, আমি এগুলো পবিত্রাবস্থায় (অর্থাৎ ওযু করে) পরেছি। তিনি এগুলোর উপর মাসাহ করলেন। অতঃপর তিনি সওয়ারীর উপর আরোহণ করলেন, আমিও আরোহণ করলাম এবং আমরা একটা দলের কাছে পৌঁছে গেলাম। তখন তারা সালাতে দাঁড়িয়ে গিয়েছিলেন, আর ‘আবদুর রহমান ইবন ‘আওফ (রাঃ) তাদের সালাতের ইমামাত করছিলেন এবং তাদের নিয়ে এক রাকাত সালাত আদায়ও করে ফেলেছিলেন। নবি সাল্লাল্লাহু আলাইহি ওয়াসাল্লাম-এর আগমন বুঝতে পেরে তিনি পেছনে সরে আসতে চাইলেন। কিন্তু নবি সাল্লাল্লাহু আলাইহি ওয়াসাল্লাম তাকে তার স্থানে (স্থির থাকতে) ইশারা করলেন। নবি সাল্লাল্লাহু আলাইহি ওয়াসাল্লাম তার সাথে দুই রাকাতের মধ্যে এক রাকাত সালাত পেলেন। তিনি সালাম ফিরালে নবি সাল্লাল্লাহু আলাইহি ওয়াসাল্লাম দাঁড়িয়ে গেলেন এবং আমিও তার সাথে দাঁড়িয়ে গেলাম। আর এক রাকাত ছুটে যাওয়া সালাত আমরা আদায় করলাম।
নিউজিল্যান্ডের সাহিত্য

নিউজিল্যান্ডের সাহিত্য হল নিউজিল্যান্ডের জনগণের দ্বারা সৃষ্ট মৌখিক ও লিখিত উভয় প্রকারের সাহিত্য। এটি প্রায়শই নিউজিল্যান্ডের বিষয়, মানুষ বা স্থান নিয়ে কাজ করে, প্রধানত নিউজিল্যান্ড ইংরেজিতে লেখা হয় এবং এতে মাওরি সংস্কৃতি ও মাওরি ভাষার ব্যবহার রয়েছে। নিউজিল্যান্ডে ১৯তম শতাব্দীতে ইউরোপীয়দের আগমন ও বসতি স্থাপনের আগে, মাওরি সংস্কৃতির একটি শক্তিশালী মৌখিক ঐতিহ্য ছিল। প্রাথমিক ইউরোপীয় বসতি স্থাপনকারীরা তাদের নিউজিল্যান্ড ভ্রমণ ও অন্বেষণের অভিজ্ঞতা সম্পর্কে লিখেছেন। ইংরেজি সাহিত্য থেকে আলাদা, "নিউজিল্যান্ড সাহিত্য"-এর ধারণা ২০তম শতাব্দীর আগ পর্যন্ত উদ্ভূত হয়নি, যখন লেখকরা ভূদৃশ্য, বিচ্ছিন্নতা ও উদীয়মান নিউজিল্যান্ড জাতীয় পরিচয়ের বিষয়গুলি অন্বেষণ শুরু করেছিলেন। বিংশ শতাব্দীর শেষার্ধে মাওরি লেখকরা আরও বিশিষ্ট হয়ে ওঠেন এবং মাওরি ভাষা ও সংস্কৃতি নিউজিল্যান্ডের সাহিত্যের ক্রমবর্ধমান গুরুত্বপূর্ণ অংশ হয়ে উঠেছে।
নিউজিল্যান্ডের সাহিত্য ক্রমবর্ধমান পাঠকসংখ্যা, সাহিত্য পুরস্কার ও ফেলোশিপের মাধ্যমে লেখকদের জন্য আর্থিক সহায়তা ও প্রচার এবং সাহিত্য জার্নাল ও ম্যাগাজিনের বিকাশের মাধ্যমে আধুনিক নিউজিল্যান্ড সংস্কৃতির একটি প্রধান অংশে পরিণত হয়েছে। ছোটগল্প লেখক ক্যাথরিন ম্যানসফিল্ড, ফ্রাঙ্ক সার্জেসন ও জ্যাকি স্টর্ম, ঔপন্যাসিক জ্যানেট ফ্রেম, প্যাট্রিসিয়া গ্রেস, উইটি ইহিমারা, মরিস জি, কেরি হুলমে ও এলেনর ক্যাটন, কবি জেমস কে. ব্যাক্সটার, ফ্লেউর অ্যাডকক, সেলিনা তুসিতালা মার্শ ও হন তুওয়ারে, শিশু লেখক মার্গারেট মাহি ও জয় কাউলি, ইতিহাসবিদ মাইকেল কিং ও জুডিথ বিনি এবং নাট্যকার রজার সহ অনেক নিউজিল্যান্ড লেখক বছরের পর বছর ধরে স্থানীয় এবং আন্তর্জাতিক খ্যাতি অর্জন করেছেন।
মালিকা হান্ডা

মালিকা হান্ডা (জন্ম ২০শে মার্চ ১৯৯৫) হলেন একজন বধির ভারতীয় পেশাদার দাবা খেলোয়াড় এবং প্রথম ভারতীয় মহিলা যিনি আন্তর্জাতিক বধির দাবা চ্যাম্পিয়নশিপে স্বর্ণপদক জিতেছেন, তাঁর আন্তর্জাতিক সোনাদুটি হলো ওয়ার্ল্ড ডেফ ওপেন দাবা চ্যাম্পিয়নশিপ এবং এশিয়ান মহিলা বধির চ্যাম্পিয়নশিপে। তিনি বিশ্ব বধির ব্লিটজ দাবা চ্যাম্পিয়নশিপ ২০১৮-এ ৪টি রৌপ্য পদক পেয়েছেন, এশিয়ান প্রতিবন্ধী দাবা চ্যাম্পিয়নশিপ ২০১৭-এ তিনি নবম স্থানে শেষ করেছিলেন। তিনি আটবার বধিরদের জাতীয় দাবা চ্যাম্পিয়নশিপ জিতেছেন। অল ইন্ডিয়া স্পোর্টস কাউন্সিল অফ দ্য ডেফ এই চ্যাম্পিয়নশিপের আয়োজন করে। সেরা ক্রীড়াবিদ ২০১৯-এর জন্য মালিকা জাতীয় পুরস্কার পেয়েছেন।
তিনি ২০২৩ সালের ১৬ই জানুয়ারি তারিখে ভারত সরকার কর্তৃক ২০১৯ - ২০২০ জাতীয় যুব পুরস্কারপ্রাপ্ত।
মালিকার জন্ম পাঞ্জাবের জলন্ধরে। তাঁর বাবা ও মায়ের নাম যথাক্রমে সুরেশ হান্ডা এবং রেনু হান্ডা। তিনি জন্মের সময় বধির ছিলেন না, কিন্তু এক বছর বয়সে তাঁর শ্রবণশক্তি এবং বাকশক্তি নষ্ট হয়ে যায়। এখন, তিনি ৯০ শতাংশ শ্রবণ প্রতিবন্ধী হয়ে জীবনযাপন করছেন। ২০১০ সালে, যখন তাঁর বাবা বাড়িতে একটি দাবাবোর্ড নিয়ে এসেছিলেন, তখন তাঁর দাবা খেলার সাথে তাঁর পরিচয় হয়েছিল। তিনি তখনো স্কুলের ছাত্রী ছিলেন। দ্রুত এই খেলার প্রতি মালিকার আগ্রহ তৈরি হয়। তাঁর দাবা দক্ষতা তাঁকে একটি মূলধারার কলেজে আসন নিশ্চিত করতে সাহায্য করেছিল।
মালিকা ১৫ বছর বয়সে দাবা খেলতে শুরু করেছিলেন। তিনি গেমটির প্রতি একটি আবেগ তৈরি করেছিলেন এবং শীঘ্রই তিনি তাঁর সমবয়সীদের ছাড়িয়ে যেতে শুরু করেছিলেন। তিনি ছয়বার জাতীয় বধির দাবা চ্যাম্পিয়নশিপ জিতেছেন। তিনি নিজের পেশাগত জীবনে অনেক সমস্যার সম্মুখীন হয়েছেন এবং সব থেকে বড় সমস্যা ছিল সরকারের কাছ থেকে সাহায্যের অভাব। গত নয় বছরের খেলায়, যাঁরা বেশি সময় ধরে খেলছেন তাঁদের চেয়ে তিনি বেশি শিরোপা জিতেছেন। তিনি হলেন পাঞ্জাবের একমাত্র মহিলা যিনি জাতীয় চ্যাম্পিয়নশিপে নয়বার রাজ্যের প্রতিনিধিত্ব করেছেন। তিনি বিশ্ব বধির দাবা চ্যাম্পিয়নশিপে একটি সোনা এবং দুটি রৌপ্য জিতেছেন এবং সেইসাথে এশিয়ান বধির দাবা চ্যাম্পিয়নশিপে সোনা জিতেছেন।
কর্দম (পৌরাণিক চরিত্র)

কর্দম (, ) হল হিন্দু সাহিত্যে বৈশিষ্ট্যযুক্ত একটি চরিত্র। সৃষ্টিকর্তা ব্রহ্মার পুত্র, কর্দমকে প্রজাপতি হিসেবে বর্ণনা করা হয়েছে,  সৃষ্টির পূর্বপুরুষদের একজন।
বিষ্ণুকে প্রশ্রয় দেওয়ার পর এবং উপযুক্ত স্ত্রীর জন্য তাঁর পরামর্শ চাওয়ার পর, তিনি প্রথম পুরুষ মনুর অন্যতম কন্যা দেবহুতিকে বিয়ে করেন। তার দ্বারা তিনি নয়টি কন্যার পিতা হন, সেইসাথে এক পুত্র, ঋষি কপিল।
ভাগবত পুরাণ অনুসারে, ব্রহ্মা তাঁর পুত্র কর্দমকে জন্মদানের নির্দেশ দিয়েছিলেন বলে কথিত আছে। কর্দম সরস্বতী নদীর তীরে অবস্থিত বিন্দুসরা আশ্রমে গিয়েছিলেন, যেখানে তিনি বিষ্ণুকে খুশি করার জন্য দশ হাজার বছর স্থায়ী তপস শুরু করেছিলেন। অনুশোচনা করে, বিষ্ণু কর্দমার সামনে হাজির হন, যিনি দেবতাকে অনুরোধ করেছিলেন তাকে স্ত্রী দেওয়ার জন্য যার সাথে তিনি সন্তানের জন্ম দিতে পারেন। বিষ্ণু তাকে প্রতিশ্রুতি দিয়েছিলেন যে দুদিন পর স্বয়ম্ভুব মনু এবং তার স্ত্রী শতরূপা তাদের কন্যা দেবহুতি তাকে তার স্ত্রীর জন্য নিবেদন করবেন। তিনি আরও বলেছিলেন যে তার স্ত্রী তার নয়টি কন্যা সন্তানের জন্ম দেবেন, যাদের সবাই ঋষিদের বিয়ে করবে এবং নিজের অংশ তার পুত্র হিসাবে জন্মগ্রহণ করবে। দম্পতির দ্বারা বিয়ের প্রস্তাব দেওয়া হলে, কর্দম এই শর্তে সম্মত হন যে তাদের সন্তানের জন্মের পর তিনি ত্যাগী হবেন। তাদের বিবাহের পরে, দেবহুতি তার স্বামীকে অত্যন্ত ভক্তি ও অনুরক্ততার সাথে সেবা করেছিলেন যে পরিমাণে তিনি নিরাশ হয়ে পড়েছিলেন। যখন কর্দম তার গুণাবলীর প্রশংসা করেছিলেন, তখন তিনি তাকে তার সন্তানদের দেওয়ার চুক্তির কথা মনে করিয়ে দিতে সাহসী হয়ে ওঠেন এবং তিনি উপযুক্ত বাসস্থানের ব্যবস্থা করার জন্য অনুরোধ করেন।
যোগের মাধ্যমে অর্জিত তার ক্ষমতাকে কাজে লাগিয়ে, কর্দম একটি বিমান তৈরি করেছিলেন, বায়বীয় প্রাসাদ যেখানে তিনি ইচ্ছামত উড়তে সক্ষম। দেবহুতির সাথে, তিনি বিশ্ব ভ্রমণ করেছিলেন, তাদের আনন্দের জন্য বেশ কয়েকটি উদ্যান ও স্বর্গীয় স্থান পরিদর্শন করেছিলেন। তার আশ্রমে ফিরে আসার পর তারা একশত শরৎকাল পর্যন্ত সহবাসে লিপ্ত হয়। কর্দম নিজেকে নয় ভাগে বিভক্ত বলে বর্ণনা করা হয়েছে কারণ তিনি তার বীজ তার মধ্যে জমা করেছিলেন। একই দিনে দেবহুতি নয়টি কন্যার জন্ম দেন: কলা, অনসূয়া, শ্রাদ্ধা, হবিরভু, গতি, ক্রিয়া, ক্ষ্যাতি, অরুন্ধতী ও শান্তি। তার স্বামী তাকে ছেড়ে চলে যাওয়ার সম্ভাবনা দেখে এবং তার কন্যাদের নিজেদের জন্য যোগ্য স্বামী খুঁজতে হবে বলে তিনি দুঃখ পেয়েছিলেন। যখন তিনি কর্দমকে তার ভয় ও সংসার থেকে মুক্তি দেওয়ার জন্য অনুরোধ করেছিলেন, তখন তিনি তাকে জানিয়েছিলেন যে বিষ্ণু শীঘ্রই তার পুত্র হিসাবে জন্ম নেবেন এবং দেবতা তাকে এই বিষয়ে আলোকিত করবেন।
বিষ্ণু এই দম্পতির কাছে কপিল রূপে জন্মগ্রহণ করেছিলেন, যার জন্ম শুভ লক্ষণ ও অলৌকিকতার সাথে ছিল। নয়জন ঋষি এবং স্বয়ং ব্রহ্মা কপিলকে পূজা করতে এসেছিলেন। নয়জন ঋষি - মরীচি, অত্রি,  অঙ্গিরা, পুলস্ত্য, পুলহ, ক্রতু, ভৃগু, বশিষ্ঠ ও অথর্বণ  কর্দমকে আহ্বান করলেন, যে তাদের সাথে তার কন্যাদের বিয়ে দিয়েছিল। তিনি দেবহুতির তত্ত্বাবধানে কপিলকে রেখে সংসার ত্যাগ করে তাদের কাছ থেকে বিদায় নেন।
রোহিনী খাদিলকার

রোহিনী খাদিলকার (জন্ম ১লা এপ্রিল ১৯৬৩ মুম্বাইয়ে) হলেন একজন দাবা খেলোয়াড়, যিনি ওম্যান ইন্টারন্যাশনাল মাস্টার (ডব্লিউআইএম) খেতাবধারী। তিনি পাঁচবার ভারতীয় মহিলা চ্যাম্পিয়নশিপ এবং দুবার এশিয়ান মহিলা চ্যাম্পিয়নশিপ জিতেছেন। তিনিই প্রথম মহিলা দাবা খেলোয়াড় যিনি ১৯৮০ সালে অর্জুন পুরস্কার পেয়েছিলেন।
তিনি তিন খাদিলকার বোনের মধ্যে সবচেয়ে ছোট, তিন বোনের নাম বাসন্তী, জয়শ্রী এবং রোহিনী - যাঁরা সবাই দাবাতে পারদর্শী। তাঁদের বাবা, নীলকান্ত খাদিলকর (১৯৩৪ - ২০১৯), মারাঠি ভাষার একজন বিখ্যাত সাংবাদিক ছিলেন, মুম্বাইয়ের কাছাকাছি অবস্থানে তিনি কাজ করতেন। তিন বোনই তাঁর মৃত্যুর সময় তাঁর প্রতিষ্ঠা করা 'নব কাল' পত্রিকা চালাতে সাহায্য করছিলেন। সাহিত্যের সাথে পরিবারের যোগসূত্রটি মারাঠি নাট্যকার কৃষ্ণজি প্রভাকর খাদিলকরের (১৮৭২ - ১৯৪৮) থেকে শুরু হয়েছিল, যিনি বোনদের প্রপিতামহ ছিলেন।
রোহিনী ১৯৭৬ সালে ১৩ বছর বয়সে জাতীয় মহিলা দাবা চ্যাম্পিয়ন হয়েছিলেন এবং টানা তিন বার এই চ্যাম্পিয়নশিপ জয় করা প্রথম মহিলা হয়েছিলেন। তিনি পাঁচবার এই শিরোপা জয় করেছেন:
১৯৮১ সালে, হায়দ্রাবাদে প্রতিযোগিতা অনুষ্ঠিত হলে খাদিলকার এশিয়ান মহিলা দাবা চ্যাম্পিয়নও হয়েছিলেন। তিনি সেই প্রতিযোগিতায় অপরাজিত ছিলেন এবং সম্ভাব্য ১২ পয়েন্টের মধ্যে ১১.৫ স্কোর করেছিলেন। একই বছরে, তিনি একজন মহিলা আন্তর্জাতিক মাস্টার হন এবং ১৯৮৩ সালের নভেম্বরে, মালয়েশিয়ার কুয়ালালামপুরে প্রতিযোগিতা অনুষ্ঠিত হলে তিনি আবার এশিয়ান মহিলাদের শিরোপা জিতেছিলেন।
খাদিলকার ১৯৭৬ সালে অংশগ্রহণ করার সময় ভারতীয় পুরুষদের চ্যাম্পিয়নশিপে প্রতিদ্বন্দ্বিতাকারী প্রথম মহিলা হয়েছিলেন। একটি পুরুষ প্রতিযোগিতায় তাঁর অংশগ্রহণের ফলে ক্ষোভের সৃষ্টি হয়। যার ফলে উচ্চ আদালতে একটি আবেদনের প্রয়োজন হয়। এরপর বিশ্ব দাবা ফেডারেশনের সভাপতি ম্যাক্স ইউওয়েকে এই রায় দেন যে, জাতীয় এবং আন্তর্জাতিক চ্যাম্পিয়নশিপ থেকে বাদ মহিলাদের দেওয়া যাবে না। প্রতিযোগিতায় তিনি তিন রাজ্য চ্যাম্পিয়ন - গুজরাটের গৌরাঙ্গ মেহতা, মহারাষ্ট্রের আবদুল জব্বার এবং পশ্চিমবঙ্গের এ কে ঘোষ -কে পরাজিত করেছিলেন।
রোহিনী বুয়েনস আইরেসে (১৯৭৮), ভাল্লেত্তা (১৯৮০), লুসার্ন (১৯৮২), থেসালোনিকি (১৯৮৪), এবং দুবাই (১৯৮৬) দাবা অলিম্পিয়াডে অংশগ্রহণ করেন।
রোহিনী দুবাই এবং মালয়েশিয়ায় দুবার জোনাল চ্যাম্পিয়নশিপ জিতেছেন এবং বিশ্বের ৮ নম্বর খেলোয়াড় হয়েছেন। ১৯৮৯ সালে লন্ডনে দাবা কম্পিউটারকে হারানো প্রথম এশিয়ান খেলোয়াড় ছিলেন তিনি।
একটি অনুষ্ঠানে, তিনি একসাথে ১১৩ প্রতিপক্ষের সাথে খেলেছেন, ১১১টি গেম জিতেছেন এবং দুটি ড্র করেছেন।
রোহিণী ৫৬ বার ভারতের প্রতিনিধিত্ব করতে বিদেশ ভ্রমণ করেছেন, বহু দেশ সফর করেছেন। প্রতিটি অনুষ্ঠানে, তাঁকে দাবা দূত হিসেবে ভারত সরকারের তরফ থেকে পাঠানো হয়েছিল। তাঁর সফরের মধ্যে পোল্যান্ড, ইউএসএসআর এবং যুগোস্লাভিয়ার তৎকালীন কমিউনিস্ট দেশগুলিতে ভ্রমণ অন্তর্ভুক্ত ছিল, যেগুলিতে যেতে তৎকালীন প্রধানমন্ত্রী ইন্দিরা গান্ধী উৎসাহিত করেছিলেন।
১৯৯৩ সালে, রোহিণী দাবা থেকে অবসর নেন এবং প্রিন্টিং টেকনোলজি ইনস্টিটিউটে ছাত্র হিসেবে ভর্তি হন। তিনি নিজের শ্রেণীতে স্বর্ণপদক অর্জন করেন, এবং আগফা-গেভার্ট তাঁকে প্রিন্টিংয়ে ডিপ্লোমা দেয়।
রোহিণী মহারাষ্ট্রের একটি সান্ধ্য সংবাদপত্রের প্রথম মহিলা সম্পাদক হন। তিনি "নবকালের" সহকারী সম্পাদক এবং ১৯৯৮ সালের ১৬ই ডিসেম্বর থেকে "সন্ধ্যাকালের" সম্পাদক ছিলেন।
১৯৭৭ সালে, রোহিনী দাবাতে অসাধারণ প্রদর্শনের জন্য ছত্রপতি পুরস্কার জিতেছিলেন। পরবর্তীকালে, তিনি ক্রীড়া ক্ষেত্রে ভারতের সর্বোচ্চ সম্মান, অর্জুন পুরস্কারে ভূষিত হয়েছেন। দাবা খেলার জন্য তাঁকে "মহারাষ্ট্র কন্যাও" ঘোষণা করা হয়েছে।
পিভি নন্দিধা

পাল্লাথুর ভেঙ্কটাচলম নন্দিধা (তামিল : பள்ளத்தூர் வெங்கடாசலம் நந்திதா) (জন্ম ১০ই এপ্রিল, ১৯৯৬) হলেন একজন ভারতীয় দাবা খেলোয়াড়। তিনি তামিলনাড়ু রাজ্য থেকে এসেছেন। তাঁর দখলে ফিদের ওম্যান গ্র্যান্ডমাস্টার (ডব্লিউজি এম) এবং ওম্যান ইন্টারন্যাশনাল মাস্টার (ডব্লিউআইএম) খেতাব দুটি রয়েছে। তিনি ভারতের ১৭তম মহিলা গ্র্যান্ডমাস্টার। তিনি ৩০ সদস্যের ভারতীয় দাবা অলিম্পিয়াড দলের অংশ ছিলেন, যেটি ২০২২ সালের ২৮শে জুলাই থেকে ৯ই আগস্ট পর্যন্ত ভারতের তামিলনাড়ুর রাজধানী চেন্নাইতে ৪৪ তম দাবা অলিম্পিয়াডে অংশ নিয়েছিল। তিনি ২০২২ সালের ৩রা নভেম্বরে নতুন দিল্লিতে অনুষ্ঠিত এশিয়ান দাবা চ্যাম্পিয়নশিপে একটি স্বতন্ত্র সোনা জিতেছেন। তিনি একটি অপরাজিত এবং চিত্তাকর্ষক ৭.৫/৯ স্কোর করে শিরোপা জেতেন, যার ফলে মহিলা দাবা বিশ্বকাপ ২০২৩- এর জন্যও যোগ্যতা অর্জন করেন।
নন্দিধা ভারতের তামিলনাড়ু রাজ্যের সানকাগিরিতে ১৯৯৬ সালের ১০ই এপ্রিল জন্মগ্রহণ করেন। তিনি চেন্নাইয়ের আন্না ইউনিভার্সিটির কলেজ অফ ইঞ্জিনিয়ারিং, গুইন্ডির প্রাক্তন ছাত্র। স্পোর্টস কোটায় সেরা হয়ে তিনি তাঁর ইঞ্জিনিয়ারিং প্রবেশিকা অর্জন করেছিলেন। তিনি ইলেকট্রনিক্স অ্যান্ড কমিউনিকেশন ইঞ্জিনিয়ারিংয়ে (২০১৩ - ১৭) স্নাতক ডিগ্রি অর্জন করেছেন। ২০২১ সালের ২০শে আগস্ট, তিনি একজন ভারতীয় সেনা কর্মকর্তাকে বিয়ে করেছেন, যিনি তাঁর শৈশবের বন্ধু এবং কলেজ-সাথী।
নন্দিধা ২০০৫ সালে তাঁর পেশাদার কর্মজীবন শুরু করেন। তিনি ২০০৭ সালে কালিকটে অনুষ্ঠিত জাতীয় স্তরের দাবা চ্যাম্পিয়নশিপে (অনূর্দ্ধ ১১ বালিকা) স্বর্ণপদক জিতেছিলেন। তিনি ২০১৬ সালে ভারতের ওড়িশা রাজ্যের ভুবনেশ্বরে অনুষ্ঠিত অনূর্ধ্ব- ২০ বিশ্ব জুনিয়র দাবা চ্যাম্পিয়নশিপে রৌপ্য পদক জিতেছিলেন। তিনি ২০১০ সালে গ্রীসের হালকিডিকিতে অনুষ্ঠিত অনূর্ধ্ব- ১৪ বিশ্ব যুব দাবা চ্যাম্পিয়নশিপে ব্রোঞ্জ পদক জিতেছিলেন। ২০২০ সালের অক্টোবরে, তিনি বৈশালী রমেশবাবু, পদ্মিনী রাউট, ভক্তি কুলকার্নি, মেরি অ্যান গোমসের সাথে ভারতীয় মহিলা দাবা দলের অংশ ছিলেন যারা এশিয়ান নেশনস (অঞ্চল) অনলাইন দাবা চ্যাম্পিয়নশিপ ২০২০ জিতেছিল। এটির আয়োজন করে ফিদে। এশিয়ার ৩১টি দেশের মধ্যে, এই দলটি ভারতের হয়ে স্বর্ণপদক জিতেছিল।
২০২২ সালের মার্চ পর্যন্ত, তাঁর এলো রেটিং হল ২৩৮০ যা আজ পর্যন্ত তাঁর সর্বোচ্চ রেটিং এবং ভারতীয় মহিলা দাবা খেলোয়াড়দের মধ্যে ৫ম স্থানে রয়েছে। ২০২২ সালের নভেম্বরে, তিনি নতুন দিল্লিতে অনুষ্ঠিত এশিয়ান দাবা চ্যাম্পিয়নশিপে স্বর্ণপদক জিতেছিলেন, এটি তাঁকে বাকুতে মহিলা দাবা বিশ্বকাপ ২০২৩-এর জন্য যোগ্যতা অর্জনে সাহায্য করেছিল।
কিংপুরুষ

কিংপুরুষ (, ) হল হিন্দু সাহিত্যে বৈশিষ্ট্যযুক্ত প্রাণীদের জাতি। তাদেরকে মানুষের মৃতদেহ ও অশ্বের মাথার অধিকারী হিসেবে বর্ণনা করা হয়েছে। এদেরকে কখনও কখনও কিন্নরদের মতোই বিবেচনা করা হয়, যদিও কিছু পুরাণ তাদেরকে পার্থক্য প্রদান করে। এদেরকে সম্পদের দেবতা কুবেরের পরিচারক হিসেবেও বর্ণনা করা হয়েছে।
ব্রহ্মা তাঁর নিজের প্রতিফলিত মূর্তি থেকে কিংপুরুষ ও কিন্নর সৃষ্টি করেছেন বলে বর্ণনা করা হয়েছে।
হিরণ্যকশিপুকে বধ করার পর কিংপুরুষরা, অন্যান্য অনেক প্রাণীর সাথে, বিষ্ণুর নৃসিংহ অবতারের মহিমার প্রশংসা করে।
বিষ্ণুর বামন অবতারের কাছে তিন জগৎ অর্পণের নিঃস্বার্থ কাজের জন্য প্রাণীরা মহাবলীর স্তব গায়।
বুধ অনেক সংখ্যক নারীকে কিংপুরুষে (মহিলা কিংপুরুষ) রূপান্তরিত করেন এবং তাদের নির্দেশ দেন পাহাড়কে তাদের বাসস্থান এবং কিংপুরুষকে তাদের স্ত্রীদের জন্য গ্রহণ করতে।
কবি-সাধক অপ্পর তাঁর স্তবগানে কিংপুরুষদের আঠারোটি শ্রেণীর মধ্যে একজন হিসেবে উল্লেখ করেছেন।
আরতী

আরতী (জন্ম ১৯৫৪) একজন ভারতীয় অভিনেত্রী যিনি মূলত সত্তর এবং আশির দশকে কন্নড় চলচ্চিত্রে অভিনয় করেছিলেন। তিনি চারবার সেরা অভিনেত্রীর জন্য ফিল্মফেয়ার পুরস্কার দক্ষিণ এবং কর্ণাটক রাজ্য চলচ্চিত্র পুরস্কার জিতেছেন। ১৯৮০-এর দশকের মাঝামাঝি সময়ে তিনি চলচ্চিত্রজগত থেকে দীর্ঘ অবসর নিয়েছিলেন। আবার ২০০৫ সালে "মিথাই মানে" নামক কন্নড় সিনেমার পরিচালনার মাধ্যমে একজন পরিচালক হিসাবে চলচ্চিত্র জগতে প্রত্যাবর্তন করেন। এই সিনেমার জন্য তিনি সমালোচকদের ভূয়ষী প্রশংসা পান। এই চলচ্চিত্রটি সেরা শিশু চলচ্চিত্র বিভাগে কর্ণাটক রাজ্য চলচ্চিত্র পুরস্কার জিতেছিল। 
তিনি বিধান পরিষদের আইন পরিষদের সদস্য হিসেবেও মনোনীত হয়েছিলেন। বি. জয়াম্মার পরে তিনিই একমাত্র অভিনেত্রী যিনি এই পদের জন্য মনোনীত হন।
"১৯৬৯" সালে মুক্তিপ্রাপ্ত "গেজে পুজে" সিনেমাতে একটি সংক্ষিপ্ত ভূমিকার মাধ্যমে চলচ্চিত্র জগতে তার আত্মপ্রকাশ। তিনি ১২০ টিরও বেশি ছবিতে প্রধান অভিনেত্রী হিসাবে অভিনয় করেছিলেন। তার অভিনীত উল্লেখযোগ্য সিনেমাগুলি হল, আরথী "নাগরহাভু", অনুগ্রহ, প্রতিধ্বনি, শ্রীকৃষ্ণ রুক্মিনী সত্যভামা, সিপাই রামু, ভালে হুচ্চা, মহা ত্যাগা, "এদাকাল্লু গুদ্দাদা মেলা", "বিলি হেন্ডথি", "ধর্মাসেরে", নাগারাহাভু, দেভারা কান্নু, কস্তুরী নিবাস, প্রেমেদা কানিকে, হোম্বিসিলু, বসন্ত লক্সমী, আদালু বাদালু, মানিনি, অপরাধী, "পদুভারাল্লি পান্ডভারু", "রঙ্গনায়াকি", সুবর্না সেথুবে, হাস্যরত্না রামকৃষ্ণ, বজ্র মুষ্টী, তুলসি দালা, টাইগার, "হম্বিসিলু", "শুভমংগল," "উপাসনে, বিল্লি হেন্থি, কথা সংগম" ইত্যাদি। পরিচালক পুত্তনা কানাগালের সাথে তিনি বারোটি চলচ্চিত্রে কাজ করেছিলেন। ১৯৮৬ সালে তিনি টিভি সিরিজ "নাম্মা নাম্মাল্লি" পরিচালনা করেন। ২০০৫ সালে তিনি কন্নড় ভাষায় শিশু চলচ্চিত্র মিথাই মানে পরিচালনা করেন।
তাপস কুমার মাঝি

তাপস কুমার মাজি জওহরলাল নেহরু সেন্টার ফর অ্যাডভান্সড সায়েন্টিফিক রিসার্চ, বেঙ্গালুরু- এর রসায়ন এবং পদার্থবিদ্যার পদার্থের একক অধ্যাপক। তিনি ছিদ্রযুক্ত পদার্থ, ন্যানোস্কেল ধাতু-জৈব কাঠামো এবং কম্পোজিট এবং কার্যকরী জেল সামগ্রী সম্পর্কিত বিষয়গুলিতে গবেষণা করেন। মাজি ১৯৯৭ সালে বর্ধমান বিশ্ববিদ্যালয় থেকে অজৈব রসায়নে এমএসসি ডিগ্রি এবং ২০০২ সালে ইন্ডিয়ান অ্যাসোসিয়েশন ফর দ্য কাল্টিভেশন অফ সায়েন্স থেকে পিএইচডি ডিগ্রি অর্জন করেন। তিনি জাপানের কিয়োটো বিশ্ববিদ্যালয়ে পোস্ট-ডক্টরাল ফেলোশিপ করেছেন (২০০৩-০৫)।
মাজিকে দেওয়া সম্মাননা ও পুরস্কারের মধ্যে রয়েছে
কালো নিয়ন টেট্রা

কালো নিয়ন টেট্রা ("Hyphessobrycon herbertaxelrodi") হল Characin family (Characidae) ক্রম Characiformes এর একটি মিঠা পানির মাছ । এটি দক্ষিণ ব্রাজিলের প্যারাগুয়ে অববাহিকায় স্থানীয়। তারা প্রায়ই অ্যাকোয়ারিয়াম ব্যবসায় পাওয়া যায়।
পোষা-পুস্তক প্রকাশক হার্বার্ট আর অ্যাক্সেলরড (১৯২৭-২০১৭) এর সম্মানে প্রজাতিটির নামকরণ করা হয়েছে, যার গ্রীষ্মমণ্ডলীয় মাছের শখের ম্যাগাজিন এই বিবরণটি প্রকাশ করেছে এবং গেরি দ্বারা আরও বেশ কয়েকটি। 
এই প্রজাতিটি সাধারণত লম্বাটে টেট্রা চেহারার হয়; এটি সাধারণ মৌলিক রঙের, তবে দুটি স্বতন্ত্র, সংলগ্ন, অনুদৈর্ঘ্য স্ট্রাইপ সহ; কালো উপরে সাদা। চোখের উপরে দুটি পাতলা কিন্তু স্বতন্ত্র রঙের ব্যান্ড রয়েছে; হলুদের উপরে লাল। এটি প্রায় এর সর্বাধিক সামগ্রিক দৈর্ঘ্যে বৃদ্ধি পায় । এর সাধারণ নামের সাথে মানানসই, এটি নিয়ন টেট্রার সাথে কিছুটা সাদৃশ্যপূর্ণ, যা একই বংশের অন্তর্গত ( "হাইফেসোব্রাইকন" )
মাছের প্রাকৃতিক খাদ্য ছোট অমেরুদণ্ডী প্রাণী এবং গাছপালা নিয়ে গঠিত।
"H. herbertaxelrodi" সাধারণত শখের মানুষদের দ্বারা অ্যাকোয়ারিয়াম মাছ হিসাবে রাখা হয়।
কালো নিয়ন টেট্রাকে কখনও কখনও ব্ল্যাক টেট্রা বলা হয়, তবে এই নামটি আরও সঠিকভাবে একটি ভিন্ন প্রজাতিকে বোঝায়, "জিমনোকোরিম্বাস টারনেটজি ।"
কালো নিয়ন টেট্রাস নরম অম্লীয় জলে রাখা হয়, যা সর্বদা পরিষ্কার রাখা উচিত। তাদের ট্যাঙ্কে জীবন্ত উদ্ভিদ, একটি গাঢ় স্তর এবং সাঁতারের জন্য খোলা জল থাকা উচিত। ব্ল্যাক নিয়ন টেট্রাসকে কমপক্ষে ৬ জনের দলে রাখা উচিত, বিশেষত আরও বেশি।
কালো নিয়ন টেট্রার জন্য নিম্নলিখিত অ্যাকোয়ারিয়াম শর্তগুলির প্রয়োজন:
এই মাছগুলি অ্যাকোয়ারিয়ামের উপরের স্তরে সাঁতার কাটে এবং ট্যাঙ্কের নীচে থেকে খাওয়ায় না। অতএব, এটি সুপারিশ করা হয় যে তাদের নীচে বসবাসকারী মাছ (যেমন পিগমি কোরিডোরাস ) সঙ্গে রাখা উচিত যাতে অবশিষ্ট খাবার পরে স্তরের বাইরে খাওয়া হয় এবং নষ্ট না হয়।
ব্ল্যাক নিয়ন টেট্রাসকে বিভিন্ন ধরণের খাবার খাওয়ানো যেতে পারে, যার মধ্যে রয়েছে ফ্লেক, হিমায়িত এবং শুকনো খাবার। কৃমি এবং ব্রাইন চিংড়ির মতো ছোট জীবন্ত খাবারও সুপারিশ করা হয় কারণ তারা মাছের রং বের করে দেয়।
পানির গুণমান ঠিক থাকলে কালো নিয়ন টেট্রাস বরং সহজেই জন্মানো যায়। কালো নিয়ন টেট্রা প্রজননের চেষ্টা করার আগে, প্রজননকারীরা সম্ভাব্য পিতামাতাকে খাবারের সাথে শর্ত দেয়। প্রায় এক বছর বয়সী মাছ প্রজননের জন্য উপযুক্ত হতে পারে। মাছের লিঙ্গ তার শরীরের আকৃতি দ্বারা নির্ধারিত হয়, স্ত্রী পুরুষের তুলনায় অনেক গভীর এবং আরও মোটা। যদিও কালো নিয়ন টেট্রাকে তার প্রাকৃতিক আবাসস্থলের চেয়ে কঠিন এবং আরও ক্ষারীয় জলে রাখা যেতে পারে, প্রজননের জন্য এটি আমাজনে কেমন অনুভব করবে তার কাছাকাছি থাকা প্রয়োজন। ব্ল্যাক নিয়ন টেট্রা প্রজননের জন্য চার ডিগ্রির বেশি কঠোরতা সহ অম্লীয় জল প্রয়োজন।
কালো নিয়ন টেট্রা হল একটি ডিম বিক্ষিপ্তকারী, গাছপালা ইত্যাদির উপরে আঠালো (আঠালো) ডিম পাড়ে। একটি মহিলা কয়েকশ ডিম উত্পাদন করতে পারে। পিতামাতারা তাদের নিজের ডিম খাবে, তাই স্পন করার পরে বাবা-মাকে সরিয়ে দেওয়া স্বাভাবিক। অনেক মাছের মতো, কালো নিয়ন টেট্রা প্রায়শই ভোরে জন্মায়। ছোট আকারের কারণে ভাজা বড় করা আরও কঠিন হতে পারে। প্রথম খাদ্য সাধারণত হবে প্রোটোজোয়া ( ইনফুসোরিয়া ), তারপর "ড্যাফনিয়া" । খুব সূক্ষ্ম ভাজা খাবার ব্যবহার করা যেতে পারে, সামান্য মোটা ভাজা খাবার থেকে স্নাতক। সব বয়সে, কালো নিয়ন টেট্রা উপযুক্ত আকারের লাইভ খাবার থেকে উপকৃত হয়।
সৈয়দ হায়াতুল্লাহ

কাজী সৈয়দ হায়াতুল্লাহ (মৃত্যু: ১১৩৫ হিজরি/১৭২২ খ্রিস্টাব্দ) ছিলেন একজন মুসলিম ফিকহ পণ্ডিত, যিনি ভারতের হরিয়ানা রাজ্যের মেওয়াত জেলার বাসিন্দা ছিলেন। তিনি সৈয়দ বংশের উত্তরসূরি।
কাজী সৈয়দ হায়াতুল্লাহ ছিলেন ইসলামি ফিকহ শাস্ত্রের একজন পণ্ডিত ও শরিয়াহ বিষয়ে একজন বিশেষজ্ঞ। তিনি ভারতের হরিয়ানা রাজ্যের মেওয়াত জেলার সাক্রাসে বসবাস করতেন। তিনি একজন ভাল বক্তা ছিলেন। সৈয়দ হায়াতুল্লাহ আওরঙ্গবাদে দীর্ঘদিন বসবাস করেন। সেখানে থাকা অবস্থাতেই তিনি ছাত্রদের ফিকহ শিক্ষাদানে বিখ্যাত হয়ে ওঠেন। সাক্রাসে বিপুল সংখ্যক বই সংগ্রহ করে একটি গ্রন্থাগার প্রতিষ্ঠা করেন। তিনি সাইদওয়াদি মহল্লায় নিজের জন্য একটি সুন্দর হাভেলিও প্রতিষ্ঠা করেছিলেন। 
তার পূর্বপুরুষ সৈয়দ শামসুদ্দিন সানি (ওরফে সৈয়দ চাজ্জু জগত জাউত ইবনে মির ইমামুদ্দিন ইবনে সৈয়দ শামসুদ্দিন) সুলতান শামস-উদ-দিন ইতুতমিশ (১২১১ -- ১২৩৫) এর সময়কালে ভারতে আসেন। 
তার পিতা কাজী সৈয়দ ইনায়েতউল্লাহ এবং সহধর্মিণী পিনানগোয়ান অঞ্চলে বাস করতেন। তিনি দুই পুত্র ও এক কন্যা সন্তানের জনক। 
সৈয়দ হায়াতুল্লাহর মৃত্যুর পর তার পুত্র সৈয়দ মুহাম্মদ জামানকে কাজী হিসেবে মনোনীত করা হয়।
প্রসূন বন্দ্যোপাধ্যায় (গায়ক)

পণ্ডিত প্রসূন বন্দ্যোপাধ্যায় ( ১৫ আগস্ট ১৯২৬ – ২২ মার্চ ১৯৯৭) ছিলেন উচ্চাঙ্গ সঙ্গীতের বিশিষ্ট গায়ক। তিনি ভারতীয় শাস্ত্রীয় সংগীতের পাটিয়ালা ঘরানার কণ্ঠসঙ্গীত শিল্পী হিসাবে পরিচিতি লাভ করেন। রাগ সঙ্গীতের জগতে খানদানি মুসলিম ঘরানার পাশাপাশি যে কয়জন বাঙালি কণ্ঠশিল্পী ইতিহাসের ধারাবাহিকতায় নিজের প্রতিভায় প্রতিষ্ঠা পেয়েছেন তাঁদের অন্যতম ছিলেন তিনি।
প্রসূন বন্দ্যোপাধ্যায়ের জন্ম ব্রিটিশ ভারতের অধুনা বিহার রাজ্যের পাটনার কদমকুঁয়ায়। পিতা সুশীল বন্দ্যোপাধ্যায় ছিলেন বিল্ডিং কনট্রাক্টর। তবে পাটনার এই সম্ভ্রান্ত প্রবাসী বাঙালি পরিবারে ছিল সাঙ্গীতিক পরিবেশ। ছোটবেলা থেকেই সঙ্গীতের প্রতি প্রবল আগ্রহ ছিল প্রসূনের। প্রথম বিভাগে ম্যাট্রিক পাশের পর পাটনা সায়েন্স কলেজ থেকে বিএসসি পাশ করেন। কলেজে পড়ার সময়ই পড়াশোনা আর গান এক সঙ্গে সম্ভব নয়। শুধুমাত্র গানের টানে কুড়ি বৎসর বয়সে কলেজের পড়াশোনা বন্ধ করে পাটনা হতে কলকাতায় চলে আসেন ভবঘুরে অবস্থায়। তবলাশিল্পী হীরু গঙ্গোপাধ্যায়ের সহায়তায় প্রথমে যামিনী গঙ্গোপাধ্যায়ের কাছে শিষ্যত্ব গ্রহণ করেন এবং পরে জ্ঞানপ্রকাশ ঘোষের কাছে তালিম নেন। ১৯৪৯ খ্রিস্টাব্দে ‘অল বেঙ্গল মিউজিক কনফারেন্স’-এ সঙ্গীত পরিবেশন করে প্রথম শিল্পী হিসাবে স্বীকৃতি পান। ১৯৫৭ খ্রিস্টাব্দে পাটনায় আয়োজিত এক সঙ্গীত সম্মেলনে তাঁর আলাপ হয় প্রখ্যাত কণ্ঠশিল্পী 
মীরা চট্টোপাধ্যায়ের সঙ্গে। সেই আলাপের সূত্রে ১৯৫৭ খ্রিস্টাব্দে ২১ ফেব্রুয়ারি তাঁরা বিবাহ করেন। এরপর তাঁরা দুজনেই পাটিয়ালা ঘরনার কিংবদন্তি শিল্পী উস্তাদ ওস্তাদ বড়ে গোলাম আলিরকাছে উচ্চাঙ্গ সংগীতের শিক্ষা নেন। তিনি আকাশবাণী কলকাতা ও কলকাতা দূরদর্শনে নিয়মিতই সঙ্গীত পরিবেশন করেছেন। আকাশবাণীতে তিনি ‘আপ গ্রেড’-এর সঙ্গীতশিল্পী ছিলেন। বাংলা খেয়াল ও রাগাশ্রয়ী গান এবং কাব্যগীতির জগতেও তাঁর বিশেষ অবদান আছে। আকাশবাণী ও দূরদর্শন ছাড়াও প্রসূন বন্দ্যোপাধ্যায় কলকাতা সংগীত আকাদেমি, গানের স্কুল "সৌরভ" -এর সঙ্গে যুক্ত ছিলেন। 
জ্ঞানপ্রকাশ ঘোষ প্রসূনকে চলচ্চিত্র জগতে নিয়ে আসেন নেপথ্য কণ্ঠসঙ্গীত শিল্পী হিসাবে। জ্ঞানপ্রকাশ ঘোষের সঙ্গীত পরিচালনায় ‘যদুভট্ট’ ছবিতে প্রথম কণ্ঠদান করেন। এর পর একে একে ‘আশা’, ‘ঢুলি’, ‘বসন্তবাহার’, ‘রাজদ্রোহী’, ‘ঝিন্দের বন্দী’, ‘রাজলক্ষ্মী ও শ্রীকান্ত’, ‘বিলে নরেন’ ইত্যাদি ছবিতে নেপথ্য কণ্ঠসঙ্গীত শিল্পী হিসাবে জনপ্রিয়তা অর্জন করেন। স্ত্রী মীরা বন্দ্যোপাধ্যায়ের সঙ্গে দ্বৈতকণ্ঠে কয়েকটি গানের রেকর্ডও করছিলেন। ১৯৯৪ খ্রিস্টাব্দে ‘আইটিসি পুরস্কার’ এবং ১৯৯৫ খ্রিস্টাব্দে ‘ভুওয়ালকা পুরস্কার’ লাভ করেন।
পণ্ডিত প্রসূন বন্দ্যোপাধ্যায় ১৯৯৭ খ্রিস্টাব্দের ২২ মার্চ কলকাতায় পরলোক গমন করেন। দেবযানী মুখোপাধ্যায়, ইন্দ্রানী মজুমদার সহ তাঁদের তিন কন্যা। প্রখ্যাত সরোদশিল্পী পার্থ সারথি তাঁর জামাতা।
পণ্ডিত প্রসূন বন্দ্যোপাধ্যায়ের সঙ্গীত জীবন নিয়ে তাঁর বিদূষী স্ত্রী মীরা বন্দ্যোপাধ্যায় একটি গ্রন্থ রচনা করেন -
মীরা বন্দ্যোপাধ্যায়

বিদুষী মীরা বন্দ্যোপাধ্যায় (২৮ মার্চ ১৯৩০ - ২৭ জুন ২০১২) ছিলেন প্রখ্যাত কণ্ঠসঙ্গীত শিল্পী।
মীরা বন্দ্যোপাধ্যায়ের জন্ম ১৯৩০ খ্রিস্টাব্দের ২৮ মার্চ ব্রিটিশ ভারতের আগ্রা ও অবধের যুক্তপ্রদেশ অধুনা উত্তর প্রদেশের মিরাটে মাতুলালয়ে। পিতা শৈলেন্দ্রকুমার চট্টোপাধ্যায় ছিলেন ভীষ্মদেব চট্টোপাধ্যায় ও দবীর খানের ছাত্র। মিরাটে জন্ম হওয়ায় তাঁর নাম রাখা হয় 'মীরা'। তিনি বারো বছর বয়স পর্যন্ত পিতার কাছেই সঙ্গীত শিক্ষা নেন কলকাতায় ৮ দেবেন সেন রোডের নিজেদের বাড়িতে। স্বাভাবিক কারণেই সেসময় ভীষ্মদেব চট্টোপাধ্যায়, তারাপদ চক্রবর্তী, যামিনী গঙ্গোপাধ্যায়, বেগম আখতার, আলী আকবর খান, বিলায়েত খান, আমির খান, মালবিকা কাননের বাবা রবীন্দ্রলাল রায়, হৃষিকেশ মুখোপাধ্যায়ের পিতা মহিম মুখোপাধ্যায়, সেতার বাদক নিখিল বন্দ্যোপাধ্যায়ের পিতা জিতেন বন্দ্যোপাধ্যায়, কাশীনাথ মুখোপাধ্যায় এবংউত্তমকুমার সহ সঙ্গীতের মহারথীদের সমাগম ছিল সেই বাড়িতে। সাঙ্গীতিক পরিবেশের এমন বাড়িতে বেড়ে ওঠেন মীরা। ধ্রুপদ, ধামার শেখেন চিন্ময় লাহিড়ীর কাছে।অল্প বয়সেই তিনি 'অল অল বেঙ্গল মিউজিক কম্পিটিশন’ প্রতিযোগিতায় অংশ নিয়ে ধ্রুপদ, খেয়াল, ভজন, টপ্পা প্রতিটি বিষয়েই প্রথম স্থান অধিকার করেন। ১৯৪৩ খ্রিস্টাব্দে তিনি কিশোরী বয়সে নৃপেন মজুমদারের আহ্বানে অল ইন্ডিয়া রেডিওতে সংগীত পরিবেশন করতে শুরু করেন। সেসময়েই প্রথম প্রকাশিত হয় তার গানের রেকর্ড, যার একপিঠে ছিল কেদাররাগে নিবন্ধ রচনা এবং অন্য পিঠে ছিল ঠুংরী। ১৯৪৪ খ্রিস্টাব্দে সঙ্গীতাচার্য গিরিজাশঙ্কর চক্রবর্তী মীরাকে 'গীতশ্রী' উপাধিতে ভূষিত করেন। সংগীতের আরো উচ্চ ভাবনার সঙ্গে পরিচিত করাতে তাঁর পিতা নিয়ে যান পটিয়ালা ঘরানার কিংবদন্তি শিল্পী উস্তাদ উস্তাদ বড়ে গুলাম আলী খানের কাছে। মীরাকে গান শেখাতেন বলে জ্ঞানপ্রকাশ ঘোষ তাদের ডিকসন লেনের বাড়ির দু-টি ঘর ছেড়ে দিয়েছিলেন উস্তাদের থাকার জন্য। উস্তাদজী খুবই স্নেহ করতেন মীরাকে। ১৯৫২ খ্রিস্টাব্দে কলকাতায় প্রথম ডোভার লেন সংগীত সম্মেলন শুরু হলে মীরা সেখানে অংশগ্রহণ করেন এবং সেই একই আসরে সঙ্গীত পরিবেশন করেন বড়ে গুলাম আলী খানও। পরে ১৯৫৭ খ্রিস্টাব্দে পাটনায় মিউজিক কনফারেন্সে যোগদিতে গেলে তার সঙ্গে আলাপ হয় আর এক উচ্চাঙ্গ সঙ্গীতের শিল্পী প্রসূন বন্দ্যোপাধ্যায়ের সঙ্গে। আলাপ ঘনিষ্ঠ হলে ওই বছরের ২১ ফেব্রুয়ারি তাদের বিবাহ হয়।। বিবাহের পর এক সঙ্গে দু-জনের বেশ কিছু রেকর্ড প্রকাশিত হয়। 
মহিলা শিল্পীর ভূমিকা নিয়ে যখন সমাজ পুরোপুরি সংস্কারমুক্ত নয়, তখন প্রধানমন্ত্রী জওহরলাল নেহরুর অনুরোধে রাশিয়া, পোল্যান্ড, চেকোস্লোভাকিয়া সফরে মীরা দেবী রবিশঙ্কর, জ্ঞানপ্রকাশ ঘোষ, কিসের মহারাজের সঙ্গী হয়ছিলেন। দীর্ঘ শিল্পীজীবনে তিনি ভারত তথা বাংলার সাঙ্গীতিক দূত ছিলেন। 
তপন সিংহের
অনুরোধে মীরা প্রথম ‘অতিথি’ ছবিতে কণ্ঠ দেন। এরপর তিনি ‘বৃন্দাবনলীলা’, ‘মেঘমল্লার’ ছবিতেও নেপথ্য সঙ্গীত শিল্পী ছিলেন।
সঙ্গীতজীবনে বিদুষী সঙ্গীতশিল্পী বহু পুরস্কারে সম্মানিত হয়েছেন। ১৯৫৩ খ্রিস্টাব্দে আকাশবাণীর সঙ্গীতের জাতীয় কার্যক্রমে সঙ্গীত পরিবেশন করে সারা দেশের সঙ্গীতপিপাসুর হৃদয় জয় করেছেন। রাষ্ট্রপতি ভবনের বিশেষ অনুষ্ঠানে রাষ্ট্রপতি বিশেষ পুরস্কারে ভূষিত করেন। অন্যান্য পুরস্কার গুলি হল-
বিদুষী মীরা বন্দ্যোপাধ্যায় ২০১২ খ্রিস্টাব্দের ২৭ জুন হৃদরোগে আক্রান্ত হয়ে কলকাতার বোসপুকুরের বাড়িতে প্রয়াত হন। পণ্ডিত প্রসূন বন্দ্যোপাধ্যায় ও বিদূষী মীরা বন্দ্যোপাধ্যায়ের দেবযানী মুখোপাধ্যায়, ইন্দ্রাণী মজুমদার সহ তিন কন্যা। প্রখ্যাত সরোদশিল্পী পণ্ডিত পার্থ সারথি তাঁদের এক জামাতা।
ইবনে কামাল

শেমসদ্দীন আহমেদ (১৪৬৮-১৫৩৪), যিনি তার ছদ্মনাম ইবনে কামাল বা কেমালপাসাজাদে ("কামাল পাশার পুত্র") নামে বেশি পরিচিত), ছিলেন উসমানীয় সাম্রাজ্যের একজন ইতিহাসবিদ, শাইখুল ইসলাম, আইনজ্ঞ এবং কবি।
ইবনে কামাল উসমানীয় সাম্রাজ্যের রুমেলিয়া প্রদেশের এডির্নের এক বিশিষ্ট সামরিক পরিবারে জন্মগ্রহণ করেন। যুবক বয়সেই তিনি সেনাবাহিনীতে যোগ দেন। পরবর্তীতে, তিনি বিভিন্ন মাদ্রাসায় অধ্যয়ন করেন এবং ১৫১৫ সালে এডির্নের একজন কাদি বা বিচারক হন। মায়ের দিক থেকে তিনি ছিলেন ইরানি। ধীরেধীরে তিনি একজন অত্যন্ত সম্মানিত পণ্ডিত হয়ে ওঠেন এবং উসমানীয় শাসক দ্বিতীয় বায়েজিদ তাকে একটি উসমানীয় ইতিহাস ("তেভারিহ-ই আল-ই ওসমান", "দ্য ক্রনিকলস অফ দ্য হাউস অফ ওসমান") লেখার দায়িত্ব দেন। উসমানীয় সুলতান প্রথম সেলিমের শাসনামলে, ১৫১৬ সালে, তিনি আনাতোলিয়ার সামরিক বিচারক হিসাবে নিযুক্ত হন এবং উসমানীয় সেনাবাহিনীর সাথে মিশরে যান। সুলতান সুলাইমানের শাসনামলে তিনি শাইখুল ইসলাম, অর্থাৎ "উলামাদের" সর্বোচ্চ প্রধান হিসেবে নিযুক্ত হন। মৃত্যুর আগ পর্যন্ত তিনি এই পদে অধিষ্ঠিত ছিলেন।
উসমানীয় শাসনামলে হানাফি মাযহাবের আইন সংগ্রাহকদের মধ্যে ইবনে কামাল ছিলেন অত্যন্ত গুরুত্বপূর্ণ ব্যক্তিত্ব।
তিনি তুর্কি, ফার্সি এবং আরবি ভাষায় প্রায় ২০০টি রচনা লিখেছেন। তার কাজের মধ্যে রয়েছে কুরআনের ব্যাখ্যা, হাদিস, ইসলামী আইন, দর্শন এবং ধর্মতত্ত্ব (কালাম), যুক্তিবিদ্যা, সুফিবাদ, নীতিশাস্ত্র, ইতিহাস, আরবি ও ফারসি ব্যাকরণ, সাহিত্যের উপর বেশ কিছু বই এবং দিওয়ান সম্পর্কিত ছোট একটি কবিতা।
তার সবচেয়ে বিখ্যাত সৃষ্টিকর্ম হচ্ছে ইতিহাস বিষয়ক রচনা "তেভারিহ-ই-আল-ই ওসমান" "দ্য ক্রনিকলস অব দ্য হাউস অব ওসমান"। এটি উসমানীয়দের শাসনামলের সবচেয়ে মৌলিক এবং গুরুত্বপূর্ণ উৎস হিসেবে বিবেচিত। কারণ বইটি তিনি উসমানীয় সাম্রাজ্যের শাসনামলেই লিখে গেছেন।
একজন ইতিহাসবিদ হিসেবে সর্বাধিক পরিচিত হলেও তিনি একজন মহান পণ্ডিত এবং প্রতিভাবান কবিও ছিলেন। তিনি কুরআনের উপর অসংখ্য পাণ্ডিত্যপূর্ণ ব্যাখ্যা, আইনশাস্ত্র, মুসলিম ধর্মতত্ত্ব এবং দর্শনের উপর গ্রন্থ রচনা করেছেন। মিশরে থাকাকালীন তিনি মিশরীয় ঐতিহাসিক ইবনে তাগরিবিরদীর রচনাসমুহ আরবি থেকে অনুবাদ করেছেন। তিনি আরবীতেও লিখেছেন। আরবিতে লেখা "দাক্কাইক আল-হকাইক" "সত্যের সূক্ষ্মতা" তার একটি দার্শনিক কাজ। তার সেরা কাব্যগ্রন্থের মধ্যে রয়েছে "নিগারিস্তান" "দ্য পিকচার গ্যালারি", যেটি ফার্সি ভাষায় এবং শেখ সাদির "বুস্তান" ও "গোলেস্তানের" আদলে লেখা। এখানে "ইউসুফ ও জুলেখা" কবিতাটি ইউসুফ ও পোটিফারের স্ত্রীর গল্পের পুনরুক্তি; এবং "সংগৃহীত কবিতা", প্রধানত গানের সমন্বয়ে গঠিত।
দর্শন ও ধর্মতত্ত্বে তিনি ছিলেন একজন মাতুরিদি ধর্মতত্ত্ববিদ-দার্শনিক যিনি ইবনে আরাবির কিছু মতামত অনুসরণ করতেন এবং সম্ভবত মোল্লা সদরার কিছু তত্ত্ব গ্রহণ করেছিলেন। তিনি ফিকহের হানাফি মাযহাবের একটি বিখ্যাত ইতিহাসও লিখেছেন যার নাম "রিসালা ফি তাবাকাত আল-মুজতাহিদীন" "আইনবাদীদের জীবনী সম্পর্কিত গ্রন্থ"।
সুনীতা সিং চোকেন

সুনিতা সিং চোকেন (জন্ম ) হলেন একজন ভারতীয় পর্বতারোহী এবং সামাজিক কর্মী। তিনি ২০১১ সালে মাউন্ট এভারেস্ট আরোহণ করেন। তারপরে তিনি পরিবেশ এবং "মেয়ে শিশুকে বাঁচান, শিক্ষিত করুন" (বেটি বাঁচাও, বেটি পড়াও) প্রচারের জন্য দুটি লম্বা দূরত্বের সাইকেল ভ্রমণ করেছিলেন। তিনি ২০১৬ নারী শক্তি পুরস্কার সহ বেশ কয়েকটি পুরস্কার পেয়েছেন।
সুনিতা সিং চোকেনের জন্ম । তিনি গুজ্জর জাতি থেকে এসেছেন, যাদের ভারত সরকার অন্যান্য অনগ্রসর শ্রেণী হিসাবে শ্রেণীবদ্ধ করেছে। তিনি রেওয়ারি (হরিয়ানা) এবং কিশোরপুরায় (রাজস্থান) বড় হয়ে উঠেছেন, তাঁর বিদ্যা শিক্ষা হয়েছে অমৃতসর, (পাঞ্জাব) থেকে। তাঁর বাবা বর্ডার সিকিউরিটি ফোর্সে কাজ করতেন। সুনিতা মানালি এবং দার্জিলিং- এ পর্বতারোহণ অধ্যয়ন করেছেন।
সুনিতা মানালি, দার্জিলিং এবং উত্তরকাশীতে পাঁচটি পর্বত আরোহণ করেছিলেন, তারপর নেপাল তাঁকে মাউন্ট এভারেস্টের চূড়ায় যাওয়ার জন্য একটি অভিযানে যোগ দিতে বেছে নিয়েছিল। তিনি ২০১১ সালে ২৫ বছর বয়সে এভারেস্টে আরোহণ করেছিলেন, তিনি হরিয়ানার সর্বকনিষ্ঠ মহিলা হিসেবে আরোহণ করেছিলেন। এরপর তিনি হিমালয়ের অন্যান্য অনেক পর্বতশৃঙ্গে আরোহণ করেন।
২০১৭ সালে, সুনিতা কন্যাকুমারী থেকে লেহ পর্যন্ত ৪,২০০ কিমি সাইকেল ভ্রমণ শুরু করেছিলেন। তাঁর প্রচারাভিযানের লক্ষ্য ছিল "মেয়ে শিশুকে বাঁচান, শিক্ষিত করুন" (বেটি বাঁচাও, বেটি পড়াও) এবং "পরিবেশ সংরক্ষণ করুন"। তিনি শেষ পর্যন্ত ৪,৬৫৬ কিমি দূরত্ব চলেছিলেন এবং চলার রাস্তা বরাবর ২২০টি গাছ লাগিয়েছিলেন। ভ্রমণের পরে, তিনি বিবেকানন্দ কেন্দ্রের আমন্ত্রণে যোগাসন শেখানোর জন্য অমৃতসরে ফিরে আসেন। ডিএসপি হিসেবে মমতা সোধার পূর্ববর্তী নিয়োগের বিষয়ে পাঞ্জাব ও হরিয়ানা হাইকোর্টের একটি সিদ্ধান্তের পরে সুনিতাকে ২০১৮ সালে হরিয়ানা পুলিশের ডেপুটি সুপারিনটেনডেন্ট অফ পুলিশ (ডিএসপি) নিযুক্ত করা হয়েছিল। এছাড়াও ২০১৮ সালে, তিনি 'বেটি বাঁচাও, বেটি পড়াও' প্রচারের জন্য আরেকটি সাইকেল ভ্রমণ করেছিলেন, এইবার তিনি সোমনাথ মন্দির (গুজরাট) থেকে নেপাল পর্যন্ত ৫,০০০ কিমি দূরত্ব ভ্রমণ করেছিলেন।
সুনিতা ভারতের রাষ্ট্রপতি প্রণব মুখার্জির দ্বারা উপস্থাপিত ২০১৬ সালের নারী শক্তি পুরস্কার পেয়েছেন। তিনি বর্ডার সিকিউরিটি ফোর্স সাহসী কন্যা, ভারত গৌরব এবং কল্পনা চাওলা পুরস্কার দ্বারাও স্বীকৃত হয়েছেন।
আলেনা রেজি

আলেনা রেজি (জন্ম ৯ই মে ১৯৯৯) হলেন একজন ভারতীয় সাইক্লিস্ট যিনি ট্র্যাক সাইক্লিংয়ে বিশেষজ্ঞ। তিনি ভারতের কেরল রাজ্যের তিরুভাম্বাদি থেকে এসেছেন।
আলেনা হলেন রেজি চেরিয়ানের মেয়ে। স্কুলে যাওয়ার সময় যাতে তাড়াতাড়ি পৌঁছোনো যায়, সেইজন্য তাঁকে একটি সাইকেল উপহার দেওয়া হয়েছিল।
১২ বছর বয়সে, আলেনা কেরালা স্টেট স্পোর্টস কাউন্সিল (কেএসএসসি) দ্বারা সাইক্লিংয়ের জন্য নির্বাচিত হন এবং এরপর তিনি প্রশিক্ষণ নেওয়ার জন্য তিরুবনন্তপুরমে চলে যান। কেএসএসসি-এর প্রশিক্ষণ পর্ব থেকেই চন্দ্রন চেত্তিয়ার তাঁর প্রশিক্ষক।
২০১৭ সালে, ৩৭তম এশিয়া ট্র্যাক সাইক্লিং চ্যাম্পিয়নশিপে আলেনা জুনিয়র মহিলাদের বিভাগে ৫০০ মিটার টাইম ট্রায়ালে একটি ব্রোঞ্জ পদক জিতেছিলেন। এই খেলায় ভারতের জন্য এই পদকটি ছিল দ্বিতীয়।
২০১৬ সালের ট্র্যাক এশিয়া কাপে, আলেনা উজবেকিস্তানের জান্টুগানভা ওলগাকে হারিয়ে রৌপ্য পদক জিতেছিলেন।
২০১৮ সালে, মালয়েশিয়ায় অনুষ্ঠিত ৩৮তম সিনিয়র এশিয়ান ট্র্যাক চ্যাম্পিয়নশিপে অংশগ্রহণের জন্যও আলেনা নির্বাচিত হয়েছিলেন। কিন্তু তিনি ৩৪.৮৪৫ সেকেন্ড সময় নেন এবং ৬ষ্ঠ স্থান অর্জন করেন, এর ফলে তিনি আর পরের রাউন্ডে খেলার যোগ্যতা অর্জন করতে পারেন নি। সেরা ৪ জন পরের রাউন্ডে জায়গা করে নিয়েছিলেন।
নেদারল্যাণ্ডের অ্যাপেলডোর্নে অনুষ্ঠিত ২০১৮ ইউসিআই ট্র্যাক সাইক্লিং ওয়ার্ল্ড চ্যাম্পিয়নশিপের জন্য তিনি মনোনীত হয়েছিলেন। সেখানে তিনি দলগত স্প্রিন্টে ডেবোরা হেরোল্ডের সঙ্গে শুরু করে ছিলেন। শেষপর্যন্ত এই জুটি শেষ অবস্থানে থেকে খেলা শেষ করেছিল।
আয়ুশ বদোনি

আয়ুশ বাদোনি (জন্ম ৩ ডিসেম্বর ১৯৯৯) একজন ভারতীয় ক্রিকেটার । ২০২০-২১ সৈয়দ মুশতাক আলী ট্রফিতে দিল্লির হয়ে ১১ জানুয়ারী ২০২১-এ তার টি-টোয়েন্টি অভিষেক হয়। ২০২২ সালের ফেব্রুয়ারিতে, ২০২২ সালের ইন্ডিয়ান প্রিমিয়ার লিগ (আইপিএল) টুর্নামেন্টের নিলামে লখনউ সুপার জায়ান্টস তাকে কিনে নেয়। ২৮ মার্চ ২০২২-এ, তিনি আইপিএলে লখনউ সুপার জায়ান্টসের হয়ে প্রথম ম্যাচে খেলেন এবং ৫৪ রান করেন।
রাজীব শুক্লা

রাজীব শুক্লা (জন্ম ১৩ সেপ্টেম্বর ১৯৫৯) একজন ভারতীয় রাজনীতিবিদ, প্রাক্তন সাংবাদিক, রাজনৈতিক ভাষ্যকার এবং ইন্ডিয়ান প্রিমিয়ার লিগের প্রাক্তন চেয়ারম্যান। ২০১৫ সালে, ভারতীয় ক্রিকেট নিয়ন্ত্রণ বোর্ড তাকে সর্বসম্মতিক্রমে ইন্ডিয়ান প্রিমিয়ার লিগ-এর চেয়ারম্যান হিসেবে পুনরায় নিযুক্ত করে। ১৮ ডিসেম্বর ২০২০-এ, তিনি বিসিসিআই-এর বিনা প্রতিদ্বন্দ্বিতায় সহ-সভাপতি নির্বাচিত হন।
ধুমল

ধুমল হল একটি নৃত্য যা জম্মু ও কাশ্মীরের ভারতীয় ভূখণ্ডে ওয়াটাল উপজাতির লোকেদের দ্বারা পরিবেশিত হয়। শুধুমাত্র ওয়াট্টাল উপজাতির মহিলাদেরই এই নৃত্য পরিবেশন করার অধিকার আছে। নির্দিষ্ট অনুষ্ঠানে এবং নির্দিষ্ট স্থানে এই নৃত্য পরিবেশন করা হয়। নর্তকীরা লম্বা, রঙিন পোশাক ও পুঁতি এবং ঝিনুক দিয়ে কারুকার্য করা শঙ্কু আকৃতির টুপি পরে।
নর্তকীরা সমবেতভাবে গান গায়। সঙ্গীত পরিবেশনায় সাহায্য করার জন্য ঢোল বাজানো হয়। নর্তকীরা একটি নির্দিষ্ট আচার পদ্ধতি অনুসরণ করে নৃত্য পরিবেশন করে এবং নির্দিষ্ট জায়গায় মাটিতে একটি ধ্বজ পুঁতে দেয়। এই ধ্বজের চারপাশে পুরুষরা নাচ করে ও অনুষ্ঠান শুরু হয়।
কাশ্মীর অঞ্চলের সাংস্কৃতিক ইতিহাস অনুসারে এই লোকনৃত্যটি বছরের পর বছর ধরে ওয়াটাল নামক একটি উপজাতি দ্বারা বিকশিত এবং পরিবেশিত হয়েছে। জানা যায় যে, সুফি সাধক "বাবা নাসিম-উ-দিন-গাজী"-এর অনুরাগী শাহ সুকার সালোনি এই নৃত্যধারার প্রতিষ্ঠাতা।
এই নৃত্য পরিবেশনার সময় নৃত্যশিল্পীরা ব্যবহৃত একটি দীর্ঘ এবং রঙিন পোশাক পরিধান করে। তাদের মাথায় শংকু আকৃতির একটি মস্তক আচ্ছাদন থাকে। এই মস্তক আচ্ছাদন পুঁতি ও ঝিনুক দিয়ে সুসজ্জিত করা থাকে।নৃত্যশিল্পীরা আকর্ষণীয় পুঁতির গহনা ব্যবহার করে যা পোশাকের সামগ্রিক সৌন্দর্য বৃদ্ধি করে।
রঙিন পোশাকে সজ্জিত একদল অভিনয়শিল্পী মাটিতে পোঁতা একটি ধ্বজ এর চারপাশে ছন্দময়ভাবে নাচেন। তাদের ছন্দময় নাচের সাথে সুন্দর সমবেত সংগীত পরিবেশনা ও ড্রাম বা ঢোলের বাজনা দ্বারা উৎপন্ন ধ্বনি সম্পুর্ন পরিবেশনাকে দৃষ্টিনন্দন ও আনন্দদায়ক করে তোলে। এই নাচে ব্যবহৃত প্রধান সহায়ক বাদ্যযন্ত্র হল ড্রাম বা ঢোল। ঢোলের ছন্দময় তাল এবং নর্তকীদের নিজেদের সমবেত গানের সমন্বয় এই নৃত্যের জন্য প্রয়োজনীয় সঙ্গীত ও পরিবেশ তৈরি করতে সাহায্য করে।
কার্লোস আলকারাস

কার্লোস আলকারাস গার্ফিয়া (জন্ম ৫ মে, ২০০৩) স্পেনীয় পেশাদার টেনিস খেলোয়াড়। তিনি ২০২৩ সালের মার্চে পুরুষ এককে বিশ্বের ১নং খেলোয়াড় ছিলেন। তিনি ২০২৩ উইম্বলডন চ্যাম্পিয়নশিপ , ২০২২ ইউএস ওপেন এবং চারটি মাস্টার্স ১০০০ শিরোপা সহ ১২ টি এটিপি ট্যুর -স্তরের একক শিরোপা জয় করেন। তিনি আন্তর্জাতিক পেশাদার পুরুষ টেনিস খেলোয়াড় সংঘ এটিপি-র ইতিহাসের সর্বকনিষ্ঠ খেলোয়াড় ও উন্মুক্ত যুগের প্রথম অনূর্ধ ২০ বছর বয়সী হিসেবে বিশ্বের ১নং খেলোয়াড়ের মর্যাদা অর্জন করেন।
আমার পিতার স্বপ্ন থেকে

আমার পিতার স্বপ্ন থেকে: বর্ণ এবং উত্তরাধিকারের গল্প (১৯৯৫) মার্কিন যুক্তরাষ্ট্রের ৪৪ তম রাষ্ট্রপতি বারাক ওবামার স্মৃতিচারন্মূলক বই যাতে ১৯৮৮ সালে হার্ভার্ড ল স্কুলে ভর্তির আগ পর্যন্ত এবং হনলুলু ও শিকাগোতে তাঁর প্রথম বছরের অভিজ্ঞতা ও ঘটনাগুল তুলে ধরা হয়েছে। যদিও বইটি ১৯৯৫ সালে প্রথম প্রকাশিত হয়েছিল, কিন্তু ২০০৪ সালে মার্কিন যুক্তরাষ্ট্রের রাষ্ট্রপতি নির্বাচনে জয়লাভের পর বইটি পুন:প্রকাশ করা হয় ও আলোচনায় আসে।
জবরদখল

পারিভাষিক অর্থে দখল হল প্রকাশ্যে কিছু নেওয়া। আর ইসলামি ফেকাহশাস্ত্রের শাখায় এটি লেনদেনর বিভাগে অন্তর্ভুক্ত। এর শরয়ি অর্থ হল, প্রকাশ্যে অন্যায়ভাবে অধিকার ছাড়াই অন্যের অধিকার দখল করা অথবা অন্যের মালিকানাধীন সম্মানজনক সম্পদ লঙ্ঘনের মাধ্যমে নেওয়া। আগ্রাসনের মাধ্যমে জিনিস দখল করা, যদি তা গোপন করা হয় তবে তা চুরি, এবং যদি এটি প্রকাশ্য আগ্রাসন হয় তবে এটি হস্তক্ষেপ। এটাকে আত্মসাৎ বলা হয় না।দখলের নিয়ম মুসলমানদের চুক্তি দ্বারা নিষিদ্ধ, এটি একটি অপরাধ এবং অধিকার লঙ্ঘন এবং এটি আইন ও রীতিতেও রয়েছে।
আর যে ব্যক্তি কারো অর্থ আত্মসাৎ করেছে সে তা অবিলম্বে ফেরত দিতে বাধ্য, এবং সে তা দিয়ে গুনাহ করছে এবং সে তার অভাব পূরণ করতে এবং অনুরূপ সওয়াব দিতে বাধ্য। এটি দখলের দিন থেকে ধ্বংসের দিন পর্যন্ত সর্বাধিক মান সহ অন্তর্ভুক্ত করুন।
রাজবর্ধন হাঙ্গারগেকার

রাজবর্ধন হাঙ্গারগেকার (; জন্ম ১০ নভেম্বর ২০০২) একজন ভারতীয় ক্রিকেটার। ২০২০-২১ সৈয়দ মুশতাক আলি ট্রফিতে মহারাষ্ট্রের হয়ে ১৬ জানুয়ারী ২০২১-এ তার টুয়েন্টি২০ অভিষেক হয়। তিনি ২১ ফেব্রুয়ারী ২০২১ তারিখে মহারাষ্ট্রের হয়ে ২০২০-২১ বিজয় হাজারে ট্রফিতে তার লিস্ট এ অভিষেক করেছিলেন। ২০২১ সালের ডিসেম্বরে, ওয়েস্ট ইন্ডিজে ২০২২ অনূর্ধ্ব-১৯ ক্রিকেট বিশ্বকাপের জন্য তাকে ভারতের দলে নাম দেওয়া হয়েছিল। 
২০২২ সালের ফেব্রুয়ারিতে, ২০২২ ইন্ডিয়ান প্রিমিয়ার লিগের নিলামে চেন্নাই সুপার কিংস তাকে কিনে নেয়।
৩১ মার্চ ২০২৩-এ, ২০২৩ ইন্ডিয়ান প্রিমিয়ার লিগে চেন্নাই সুপার কিংসের হয়ে আইপিএলে অভিষেক হয়। অভিষেক ম্যাচে গুজরাত টাইটান্সের বিপরীতে ৪ ওভারে ৩৬ রানের বদৌলতে ৩টি উইকেট লাভ করে।
মুহাম্মদ গাজালি

শেখ মুহাম্মদ আল-গাজালি আল-সাক্কা (১৯১৭–১৯৯৬) (আরবি: الشيخ محمد الغزالي السقا) ছিলেন একজন মুসলিম পণ্ডিত যার লেখনী মিশরে প্রজন্মের পর প্রজন্মকে প্রভাবিত করে গেছে। তিনি ৯৪ টি বই লিখেছিলেন। এই বইগুলোর মাধ্যমে আধুনিক যুগের আলোকে কুরআন ও ইসলামকে ব্যাখ্যা করার ফলে তিনি ব্যাপক জনপ্রিয়তা অর্জন করেছিলেন। তাকে মিশরে ইসলামের নবজাগরণের একজন অগ্রদূত হিসেবে বিবেচনা করা হয়। কারও কারও মতে তিনি মুসলিম বিশ্বের সবচেয়ে সম্মানীয় মুসলিম নেতা। 
গাজালির জন্ম ১৯১৭ সালে, বাহিরা গভর্ণরেটের আলেক্সান্ড্রিয়ার দক্ষিণ-পূর্বে অবস্থিত একটি ছোট উপকূলবর্তী শহর নিকলা আল-ইনাবে (نكلا العنب)। তিনি ১৯৪১ সালে আল-আজহার বিশ্ববিদ্যালয় হতে স্নাতক লাভ করেন। তিনি মক্কার উম আল-কুরা বিশ্ববিদ্যালয়, কাতার বিশ্ববিদ্যালয় এবং আলজেরিয়ার আল-আমির আবদ আল-কাদির বিশ্ববিদ্যালয়ে ইসলামিক বিজ্ঞান বিষয়ে শিক্ষকতা করেন।
শেখ আল-গাজালি কায়রোতে ইসলামিক ইনস্টিটিউট অব ইসলামিক থট প্রতিষ্ঠানের অ্যাকাডেমিক কাউন্সিলের সভাপতি ছিলেন। তিনি ষাট শতাধিক বই লিখেছিলেন, যার অধিকাংশই একাধিক ভাষায় অনূদিত হয়েছিল।
তিনি অনেক পুরস্কারও অর্জন করেছিলেন। এদের মধ্যে প্রথম অর্ডার অব দ্য রিপাবলিক (মিশর) (১৯৮৮), বাদশাহ ফয়সাল পুরস্কার (১৯৮৯) এবং পাকিস্তান হতে এক্সিলেন্স পুরস্কার।
তিনি বেগম আমিনা কুতার সঙ্গে বিবাহ বন্ধনে আবদ্ধ ছিলেন। তাঁর দুই পুত্র ও পাঁচ কন্যা ছিল। মৃত্যুর পর তাঁকে সৌদি আরবের মদিনায় দাফন করা হয়। তিনি মিশরের একজন বিখ্যাত শেখ ছিলেন এবং মৃত্যুর পরও জনপ্রিয়তা ধরে রাখতে পেরেছিলেন। 
তাঁর লেখা কিছু বইয়ের নাম নিম্নরুপ:
১৯৮৯ সালে গাজালির বই "নবীর সুন্নাহ" প্রকাশিত হওয়ার সাথে সাথে এটি ব্যাপক আলোচনা ও সমালোচনার জন্ম দিয়েছিল। বইটি সর্বাধিক বিক্রিত বইয়ে পরিণত হয় এবং প্রথম প্রকাশের মাত্র পাঁচ মাসের মধ্যে প্রকাশকদের দ্বারা পাঁচবার পুনঃমুদ্রণ হয়। এক বছর পর বইটির বর্ধিত দ্বিতীয় সংস্করণ প্রকাশিত হয়। প্রকাশের দুই বছরের মধ্যে অন্যান্য লেখক দ্বারা বইটির সাতটি সমালোচনা গ্রন্থ প্রকাশিত হয়, যেটি প্রমাণ করে বইটি বুদ্ধিজীবীদের উপর প্রভাব ফেলেছিল। আল-আহরাম সংবাদপত্র বইটিকে সোভিয়েত ইউনিয়নের রাষ্ট্রীয় পুনর্গঠন পেরেস্ট্রইকার সাথে তুলনা করেছিল। 
সে সময় ইসলামি পুনরুদ্ধারবাদী পন্ডিতরা ইসলামের ব্যবহারিক বিষয় যেমন অর্থনীতি, কর ব্যবস্থা, ফৌজদারি আইন, নারীদের পোশাক এবং সমাজে পণ্ডিতদের নিজেদের অবস্থান কি হবে এসব নিয়ে চিন্তিত ছিল। গাজালি এ সময় তাঁর বইয়ে সুন্নাহর শুদ্ধতা রক্ষার ব্যাপারে গুরুত্বারোপ করেন। তিনি সুন্নাহ হতে যেকোনো ভুল অথবা মিথ্যা তথ্য অপসারণ করতে জোর দেন। তিনি হাদিস গবেষণার পুরো পদ্ধতি বদলের পরিবর্তে হাদিস বিশারদদের হাদিস সঠিকভাবে বিশ্লেষণ ও বুঝার উপর বেশি গুরুত্ব প্রদান করেন।
এতকিছুর পরও বইটি আহলে হাদিস ও রক্ষণশীল মুসলিমদের তীব্র সমালোচনা ও আক্রমণের সম্মুখীন হয়। গাজালি একে অজ্ঞতা ও ইসলামিক রচনাসমূহের ব্যাখ্যা বিরোধী আচরণ হিসেবে চিহ্নিত করেন। মিশর ও সৌদি আরবে আয়োজিত বেশ কিছু বড় সম্মেলনে বইটির সমালোচনা করা হয়, সৌদি মালিকানাধীন সংবাদপত্র আশরাক আল-আসওয়াতে বইটির বিরুদ্ধে লম্বা রচনা প্রকাশিত হয় এবং অন্যান্য লেখকের লেখায় গাজালির উদ্দেশ্য ও কর্মদক্ষতা নিয়েও প্রশ্ন তোলা হয়। গাজালির একজন ছাত্র - খালেদ আবু এল ফাদি'র মতে গাজালি এইসব প্রতিক্রিয়া ও তাঁর পুরাতন ছাত্রদের মৌন দেখে বেশ হতাশ ও হতবাক হয়ে পড়েন এবং একে তাঁর বিরুদ্ধে অন্যায় প্রচারণা হিসেবে অভিহিত করেন।
রাজর্ষি (ঋষি)

রাজর্ষি () হিন্দুধর্ম এবং হিন্দু পুরাণে একটি শিরোনাম, যা রাজকীয় পটভূমি থেকে আসা ঋষিকে উল্লেখ করে।
রাজর্ষিকে রাজা হিসাবে বর্ণনা করা যেতে পারে যিনি ভক্তির পথ অবলম্বন করেছিলেন, যার ফলে তিনি রাজকীয় ঋষি হয়েছিলেন। রাজর্ষিকে ঋষি হওয়ার জন্য রাজত্ব ত্যাগ করতে হয় না, যেমন বিশ্বামিত্রের (যিনি পরে রাজর্ষি হন), কিন্তু তার রাজত্বকালে আত্ম-উপলব্ধির মাধ্যমে ঋষির মর্যাদা অর্জন করতে পারে। রাজর্ষিগণ এখনও তাদের ক্ষত্রিয় শ্রেণীর দায়িত্ব পালন করে, এবং তাদের আধ্যাত্মিক জ্ঞানের স্তরে বেশিরভাগ ঋষি, মহর্ষি ও ব্রহ্মর্ষিদের বংশধরদের মতই থাকে। রাজর্ষির আরেকটি উদাহরণ হলেন রাজা জনক, যিনি তপস্বী ঋষি  অষ্টাবক্রের কাছ থেকে আত্মজ্ঞান লাভ করেছিলেন বলে কথিত আছে।
তারা হিন্দুধর্ম ও বেদে উল্লেখিত চার প্রকার ঋষিদের অন্তর্ভুক্ত, অন্য তিনটি হলো - মহর্ষি, ব্রহ্মর্ষি ও দেবর্ষি।